Štola Mořic

Štola Mořic je prírodná pamiatka, ktorá sa nachádza neďaleko obce Zvěstov v katastrálnom území dediny Bořkovice. Ide o už uzatvorenú baňu na zlato, kde sa ťažba začala ešte v stredoveku. Najväčší rozmach zažila baňa v 19. storočí. Aj po zastavení prác pokračovali prieskumné práce a okolo roku 1960 sa definitívne rozhodlo, že ťažba nebude obnovená.

 Ochrana 
Predmetom ochrany je samotná baňa a v nej zimujúce kolónie netopierov. Odborníkmi tu bolo zaznamenaných 5 druhov netopierov, z ktorých najvýznamnejší je vzácny netopier veľký (Myotis myotis). Ďalšími druhmi sú netopier vodný (Myotis daubentoni), netopier svetlý (Plecotus auritus), netopier sivý (Plecotus austriacus) a  netopier riasnatý (Myotis nattereri).

Baňa bola zaradená do zoznamu európsky významných lokalít pod kódovým číslom CZ0213620.

 Prírodné pomery 
Územie leží vo Vlašimskej pahorkatine. Podklad územia tvoria migmatity a biotitické pararuly moldanubika.

Štôlňa sa nachádza vo svahu nad Bořkovickým potokom v kopcovitom teréne. Je stabilne zatopená do výšky asi 1 metra. Tvorí ju asi 300 metrov dlhá a priama chodba s dvomi krátkymi odbočkami. Štôlňa vyúsťuje na brehu potoka pri okraji lesa. Priemerná svetlosť štôlne je 1,6 x 2 m.

 Referencie 

 Pozri aj 
 Zoznam chránených území v okrese Benešov

 Externé odkazy 
 http://drusop.nature.cz/ost/chrobjekty/zchru/index.php?frame&SHOW_ONE=1&ID=14254 5861
 http://benesovsky.denik.cz/zpravy_region/laj-opustena-stola-zlateho-dolu-je-kvuli-kolonii-netopyru-chranena-20140124.html Benešovský denník.cz

Kategória:Chránené územia v okrese Benešov